CELEX: 32020R0918
Language: sl
Date: 2020-07-01 00:00:00
Title: Izvedbena uredba Komisije (EU) 2020/918 z dne 1. julija 2020 o uvedbi odstopanja od Izvedbene uredbe (EU) 2019/2072 glede zahtev za vnos jesenovega lesa, ki izvira iz Kanade ali je bil tam obdelan, v Unijo

2.7.2020   
               
               
                  SL
               
               
                  Uradni list Evropske unije
               
               
                  L 209/14
               
            
         IZVEDBENA UREDBA KOMISIJE (EU) 2020/918
         z dne 1. julija 2020
         o uvedbi odstopanja od Izvedbene uredbe (EU) 2019/2072 glede zahtev za vnos jesenovega lesa, ki izvira iz Kanade ali je bil tam obdelan, v Unijo
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2016/2031 Evropskega parlamenta in Sveta z dne 26. oktobra 2016 o ukrepih varstva pred škodljivimi organizmi rastlin, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES, 2006/91/ES in 2007/33/ES (1) ter zlasti člena 41(2) Uredbe,
         ob upoštevanju naslednjega:
         
                     (1)
                  
                  
                     Z Izvedbenim sklepom Komisije (EU) 2016/412 (2) je državam članicam dovoljeno, da določijo začasno odstopanje od nekaterih določb Direktive Sveta 2000/29/ES (3) v zvezi s posebnimi pogoji za vnos v Unijo jesenovega (Fraxinus L.) lesa, ki izvira iz Kanade ali je bil tam obdelan.
                  
               
                     (2)
                  
                  
                     Direktiva 2000/29/ES je bila razveljavljena in nadomeščena z Uredbo (EU) 2016/2031. Izvedbena uredba Komisije 2019/2072 (4), ki določa pravila in zahteve v zvezi z vnosom nekaterih rastlin, rastlinskih proizvodov ali drugih predmetov v Unijo, je nadomestila priloge I do V k navedeni direktivi.
                  
               
                     (3)
                  
                  
                     V skladu s členom 8(1) Uredbe (EU) 2019/2072 v povezavi s točko 87 Priloge VII k navedeni uredbi morajo biti za vnos v Unijo jesenovega lesa, ki izvira iz Kanade ali je bil tam obdelan (v nadaljnjem besedilu: navedeni les), izpolnjene nekatere posebne zahteve, da se prepreči tveganje infestacije s škodljivim organizmom Agrilus planipennis Fairmaire v Uniji. Navedene zahteve se v določeni meri razlikujejo od zahtev iz Izvedbenega sklepa (EU) 2016/412, kar zadeva vnos navedenega lesa v Unijo ter njegov pregled in nadzor.
                  
               
                     (4)
                  
                  
                     Na podlagi revizije, ki jo je Komisija izvedla junija 2018, je bilo ugotovljeno, da Kanada v okviru svojega uradnega nadzora z uporabo zahtev iz Izvedbenega sklepa (EU) 2016/412 zagotavlja raven fitosanitarnega varstva, ki je enakovredna ravni, določeni z zahtevami iz točke 87 Priloge VII k Izvedbeni uredbi (EU) 2019/2072.
                  
               
                     (5)
                  
                  
                     Izvedbeni sklep (EU) 2016/412 se uporablja do 30. junija 2020. Kanada je 27. aprila 2020 zaprosila za podaljšanje navedenega odstopanja po 30. juniju 2020.
                  
               
                     (6)
                  
                  
                     Da bi se zagotovil neprekinjen uvoz jesenovega lesa, ki izvira iz Kanade ali je bil tam obdelan, je primerno določiti odstopanje od člena 8(1) ter točk 87(a) in (b) Priloge VII k Izvedbeni uredbi (EU) 2019/2072, s čimer se omogoči vnos navedenega lesa v Unijo, če so izpolnjene posebne zahteve, ki z nekaj prilagoditvami odražajo tiste iz Izvedbenega sklepa (EU) 2016/412.
                  
               
                     (7)
                  
                  
                     Ta uredba bi se morala uporabljati od 1. julija 2020, da se zagotovi neprekinjen uvoz navedenega lesa.
                  
               
                     (8)
                  
                  
                     Ta uredba bi se morala uporabljati do 30. junija 2023, da se do navedenega datuma omogoči pregled njene uporabe.
                  
               
                     (9)
                  
                  
                     Ukrepi iz te uredbe so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJO UREDBO:
         
            Člen 1
            Posebne zahteve za začasno odstopanje
            Z odstopanjem od člena 8(1) ter točk 87(a) in (b) Priloge VII k Izvedbeni uredbi (EU) 2019/2072 morajo biti za vnos v Unijo jesenovega (Fraxinus L.) lesa, ki izvira iz Kanade ali je bil tam obdelan (v nadaljnjem besedilu: navedeni les), izpolnjene posebne zahteve iz člena 2 in dela A Priloge k tej uredbi.
            „Navedeni les“ je določen v delu B Priloge.
         
         
            Člen 2
            Fitosanitarno spričevalo
            
               1.   Navedenemu lesu se priloži fitosanitarno spričevalo, izdano v Kanadi, ki potrjuje nenapadenost s karantenskimi škodljivi organizmi za Unijo in škodljivimi organizmi, ki niso uvrščeni na seznam karantenskih škodljivih organizmov za Unijo, za katere veljajo ukrepi, sprejeti po pregledu v skladu s členom 30 Uredbe (EU) 2016/2031.
            
            
               2.   Fitosanitarno spričevalo v rubriki „Dopolnilna izjava“ vključuje naslednje elemente:
               
                           (a)
                        
                        
                           izjavo „V skladu z zahtevami Evropske unije iz Izvedbene uredbe Komisije (EU) 2020/918.“;
                        
                     
                           (b)
                        
                        
                           številko snopa, ki ustreza vsakemu posameznemu snopu, namenjenemu za izvoz;
                        
                     
                           (c)
                        
                        
                           ime odobrenih obratov v Kanadi.
                        
                     
         
         
            Člen 3
            Prenehanje veljavnosti
            Ta uredba preneha veljati 30. junija 2023.
         
         
            Člen 4
            Začetek veljavnosti in datum začetka uporabe
            Ta uredba začne veljati dvajseti dan po objavi v Uradnem listu Evropske unije.
            Uporablja se od 1. julija 2020.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 1. julija 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 317, 23.11.2016, str. 4.
         
            (2)  Izvedbeni sklep Komisije (EU) 2016/412 z dne 17. marca 2016 o dovoljenju državam članicam, da določijo začasna odstopanja od nekaterih določb Direktive Sveta 2000/29/ES v zvezi z jesenovim lesom, ki izvira iz Kanade ali je bil tam obdelan, UL L 74, 19.3.2016, str. 41.
         
            (3)  Direktiva Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti, UL L 169, 10.7.2000, str. 1.
         
            (4)  Izvedbena uredba Komisije (EU) 2019/2072 z dne 28. novembra 2019 o določitvi enotnih pogojev za izvajanje Uredbe (EU) 2016/2031 Evropskega parlamenta in Sveta, kar zadeva ukrepe varstva pred škodljivimi organizmi rastlin, ter razveljavitvi Uredbe Komisije (ES) št. 690/2008 in spremembi Izvedbene uredbe Komisije (EU) 2018/2019, UL L 319, 10.12.2019, str. 1.
      
      
         
            PRILOGA
            Del A
            1.   Zahteve glede obdelave
            
            Obdelava navedenega lesa iz člena 1 mora izpolnjevati vse naslednje zahteve:
            (a)   Odstranjevanje lubja
            
            Navedenemu lesu se odstrani lubje, razen vizualno ločenih in jasno razločljivih majhnih koščkov lubja, ki izpolnjujejo eno od naslednjih zahtev:
            
                        (1)
                     
                     
                        široki so manj kot 3 cm (ne glede na dolžino) ali
                     
                  
                        (2)
                     
                     
                        če so širši od 3 cm, je celotna površina vsakega posameznega kosa lubja manjša od 50 cm2.
                     
                  (b)   Žaganje
            
            Navedeni žagani les je izdelan iz okroglega lesa, ki mu je bilo odstranjeno lubje.
            (c)   Toplotna obdelava
            
            Navedeni les se preko svojega profila 1 200 minut segreva na najmanj 71 °C v grelni komori, ki jo odobri Kanadska agencija za nadzor hrane (CFIA) ali agencija, ki jo odobri CFIA.
            (d)   Sušenje
            
            Navedeni les se vsaj dva tedna suši v skladu z načrti industrijskega sušenja, ki jih prizna CFIA.
            Končna vsebnost vlage v lesu ne presega 10 %, kar je izraženo v odstotkih suhe snovi.
            2.   Zahteve za obrate
            
            Navedeni les mora biti izdelan, obdelan ali skladiščen v obratu, ki izpolnjuje vse naslednje zahteve:
            
                        (a)
                     
                     
                        CFIA ga je uradno odobrila na podlagi svojega programa izdajanja spričeval v zvezi s prisotnostjo škodljivega organizma Agrilus planipennis Fairmaire;
                     
                  
                        (b)
                     
                     
                        registriran je v podatkovni bazi, objavljeni na spletišču CFIA;
                     
                  
                        (c)
                     
                     
                        CFIA ali agencija, ki jo odobri CFIA, ga pregleda vsaj enkrat na mesec in zanj se ugotovi, da izpolnjuje zahteve iz te priloge. V primeru, da te presoje izvaja agencija, ki jo odobri CFIA, mora CFIA vsakih šest mesecev opraviti presojo tega dela. Presoje, opravljene vsakih šest mesecev, vključujejo preverjanje postopkov in dokumentacije agencije ter presoje v odobrenih objektih;
                     
                  
                        (d)
                     
                     
                        uporablja opremo za obdelavo lesa, ki je dosledno umerjena s priročnikom za obratovanje opreme;
                     
                  
                        (e)
                     
                     
                        vodi evidenco o svojih postopkih, ki jo CFIA ali agencija, ki jo odobri CFIA, lahko preveri in ki zajema trajanje obdelave, temperature med obdelavo in za vsak posamezen snop, ki je namenjen za izvoz, pregled skladnosti in končno vsebnost vlage.
                     
                  3.   Označevanje
            
            Na vsakem snopu navedenega lesa je treba vidno navesti številko snopa in namestiti oznako z navedbo „HT-KD“ ali „Heat Treated-Kiln Dried“. Navedeno oznako mora izdati imenovan uradnik odobrenega obrata ali mora biti izdana pod nadzorom tega uradnika, ko preveri, da so izpolnjene zahteve glede obdelave iz točke 1 in zahteve za obrate iz točke 2.
            4.   Pregledi pred izvozom
            
            Navedeni les, namenjen v Unijo, mora pregledati CFIA ali agencija, ki jo uradno odobri CFIA, da se zagotovi izpolnjevanje zahtev iz točk 1 in 3.
            Del B
            
               Navedeni les z ustreznimi oznakami KN
            
            
                        1.
                     
                     
                        Les Fraxinus L., razen v obliki:
                        
                                    —
                                 
                                 
                                    sekancev, iveri, žagovine, oblancev, lesnih odpadkov in ostankov, delno ali v celoti pridobljenih iz teh dreves,
                                 
                              
                                    —
                                 
                                 
                                    lesenega pakirnega materiala v obliki zabojev za pakiranje, škatel, gajb, sodov in podobne embalaže za pakiranje, palet, zabojnih palet in drugih nakladalnih plošč, paletnih prirobnic, podpornega lesa, ne glede na to, ali se dejansko uporablja pri prevozu vseh vrst predmetov ali ne, razen podpornega lesa, ki se uporablja za podporo pošiljk lesa, ki je iz lesa iste vrste in kakovosti kot les v pošiljki ter izpolnjuje iste fitosanitarne zahteve Unije kot les v pošiljki,
                                 
                              vendar vključno z lesom, ki ni ohranil svoje naravne okrogle površine, ter pohištvom in drugimi predmeti iz neobdelanega lesa
                     
                     
                        ex 4401 12 00 
                        ex 4403 12 00 
                        ex 4403 99 00 
                        ex 4404 20 00 
                        ex 4406 12 00 
                        ex 4406 92 00 
                        4407 95 10 
                        4407 95 91 
                        4407 95 99 
                        ex 4407 99 27 
                        ex 4407 99 40 
                        ex 4407 99 90 
                        ex 4408 90 15 
                        ex 4408 90 35 
                        ex 4408 90 85 
                        ex 4408 90 95 
                        ex 4416 00 00 
                        ex 9406 10 00